Lectio Divina

*fuq il-Vanġelu tal-Ħadd*

31 Ħadd ta’ Matul is-Sena

Sena A

Mt 23:1-12

**Imbagħad Ġesù kellem lin-nies u lid-dixxipli tiegħu, u qalilhom: “Fuq il-kattedra ta’** **Mosè qagħdu l-kittieba u l-Fariżej.**

Waqt l-eżilju ta’ Babilonja, il-formazzjoni reliġjuża tal-Lhud bdiet issir f’laqgħat żgħar *sinagogè*, li maż-żmien, aktar u aktar wara l-qerda definittiva tat-tempju ta’ Ġerusalemm (ara 24, 2; fis-sena 70wK), saru l-‘alternattiva’ għat-tempju; istituzzjoni strutturata u mmexxija minn gruppi kolti Lhud. Fi żmien Ġesù, il-kattedra ta’ Mosè, jiġifieri t-tagħlim, kien f’idejn il-kittieba u l-Fariżej (ara 23, 1-36). Dawn il-laqgħat organizzati madwar il-Kelma ta’ Alla saru mudell għall-Knisja bikrija.

**Mela kull ma jgħidulkom huma agħmluh u ħarsuh, iżda tagħmlux kif jagħmlu huma,**

Il-legaliżmu tal-kittieba u l-ipokrisija tal-Fariżej issibhom fil-bniedem ta’ kull żmien; aktar jippretendi mingħand ħadieħor milli jkun lest li jagħti. Ġesù jikxef ħsibijiet moħbija bħal dawn (ara 9, 14; Mk 2, 8; Lq 2, 35; 5, 22); u waqt li iva jistieden għall-ubbidjenza, *ob audire*, iwissi kontra l-imitazzjoni ta’ kull xorta ta’ mġieba inġusta, bla ħniena u falza; *“Intom tħallsu d-dieċmi fuq in-nagħniegħ u l-busbies u l-kemmun, u mbagħad tagħalqu għajnejkom għal dak li hu l-aqwa fil-Liġi, jiġifieri, il-ġustizzja u l-ħniena u s-sinċerità! Dawn kien imisskom tagħmlu, bla ma tħallu l-oħrajn barra”* (23, 23). Meta mbagħad jiġi biex jitkellem minnu nnifsu, Ġesù mhux biss jistieden għall-ubbidjenza imma jsir hu stess mudell għal dawk li jsejjah, *“Tgħallmu minni, għaliex jiena ta’ qalb ħelwa u umli”* (11, 29). Meta l-kliem jinkarna f’ħajja, dik il-ħajja ssir dawl għall-bqija, *“Ftakru f’dawk li jmexxukom, dawk li wasslulkom il-Kelma ta’ Alla; aħsbu fuq it-tmiem ta’ ħajjithom, imxu fuq l-eżempju tal-fidi tagħhom”* (Lhud 13, 7).

**għax huma kliem biss għandhom, imma fatti xejn.**

L-imgħallmin huma mgħallmin, mhux għax iħabbru l-verità, imma għax jgħixu dak li jħabbru: *“Ħu f’idejk l-Evanġelju ta’ Kristu, li tiegħu sirt ministru, emmen dak li taqra, xandar dak li temmen, għix dak li xxandar”* (Rit tal-Ordinazzjoni). Mgħallem falz huwa min jgħid ħafna imma ma jagħmel xejn minn dak li jgħid, ħajtu ma taqbilx ma’ kliemu; *Aktar mill-butir hu ħelu fommu, imma qalbu bil-ġlied mimlija. Aktar miż-żejt hu artab kliemu, imma hu bħal sejf mislut* (Salm 55, 22). Dan ifisser li l-imgħallmin foloz huma foloz mhux għax jgħallmu l-falz imma għax ma jagħmlux frott tajjeb (ara 7, 16), *libsin ta’ ngħaġ, u minn ġewwa jkunu lpup ħuttafa* (7, 15). F’dan is-sens jiftiehem l-agħmar ta’ Ġesù kontra l-professjonaliżmu sterili u kull xorta ta’ azzjonijiet purament kultwali li ma jimpenjawx il-ħajja: *“Mhux kull min igħidli, ‘Mulej, Mulej,’ jidħol fis-Saltna tas-Smewwiet, iżda min jagħmel ir-rieda ta’ Missieri li hu fis-smewwiet! F’dak il-jum ikun hemm ħafna li jgħiduli, ‘Mulej, Mulej, mhux f’ismek ħabbarna aħna? U mhux f’ismek keċċejna x-xjaten u f’ismek għamilna ħafna mirakli?’ Imbagħad jien ngħidilhom, “Lilkom qatt ma kont nafkom! Warrbu minn quddiemi, intom li tagħmlu l-ħażen”* (7, 21-23). Huwa fatt li kull imgħallem hu fi stat ta’ tensjoni kontinwa bejn dak li jgħid u dak li jagħmel, liema tensjoni tiddgħajjef biss mill-imħabba salvifika ta’ Kristu; *Inħoss din il-liġi ġewwa fija: meta rrid nagħmel it-tajjeb, ifeġġ quddiemi l-ħażin... Imsejken bniedem li jien! Min se jeħlisni minn dan il-ġisem tal-mewt? Niżżi ħajr lil Alla permezz ta’ Ġesù Kristu Sidna* (ara Rum 7, 7-25). L-istat ta’ konverżjoni permanenti jgħin sabiex l-Ispirtu ta’ Alla jfejjaq din il-qasma ġewwinija, *U nagħtihom qalb oħra, u nnissel spirtu ġdid ġewwa fihom; naqlgħalhom il-qalb tal-ġebel minn ġisimhom, u nagħtihom qalb tal-laħam, biex huma jimxu fuq il-preċetti tiegħi u jħarsu l-liġijiet tiegħi u jagħmluhom* (Eżek 11, 19).

**Huma jorbtu qatet kbar u tqal u jgħabbuhom fuq spallejn ħaddiehor, waqt li huma stess anqas b’sebagħhom il-wieħed ma jridu jħarrkuhom.**

Is-613-il preskrizzjoni tat-*Torah* saru piż li qatel l-ispirtu fil-kmandament tal-imħabba lil Alla u lill-proxxmu, *“Uċuħ b’oħra, mhux kull wieħed minnkom f’jum is-Sibt iħoll il-barri jew il-ħmar tiegħu mill-maxtura u jieħdu biex jisqih? U mela għax illum is-Sibt, din il-mara, bint Abraham, ma kellhiex tinħall mill-irbit li fih ix-xitan ilu jżommha għal tmintax-il sena sħaħ?* (Lq 13, 15-16). L-istess Knisja tal-Atti tal-Appostli kienet ser taqa’ fil-periklu li tgħabbi b’piż tqil lill-pagani kkonvertiti, għax *xi wħud min-naħa tal-Fariżej li kienu emmnu qamu jgħidu: “Jeħtieġ li l-pagani joqgħodu għaċ-ċirkunċiżżjoni u jkunu obbligati jħarsu l-Liġi ta’ Mosè*” (Atti 15, 5). Fil-fatt fil-Konċilju ta’ Ġerusalemm, *wara diskussjoni twila, Pietru qam u qalilhom… “Mela issa għaliex iġġarrbu lil Alla billi tridu tqiegħdu fuq għonq id-dixxipli madmad li la missirijietna u l-anqas aħna ma flaħna nerfgħuh?”* (Atti 15, 7.10). Ir-ritorn għall-Kmandament il-Kbir fil-Liġi huwa l-bidu ta’ ħelsien sħiħ minn kull tip ta’ toqol assurd. Ġesù jitkellem minn toqol ieħor imma li miegħu isir saħansitra madmam *ħelu* u *ħafif* (ara 11, 29). L-Evanġelju mhuwiex madmad li jtaqqal jew liġi li toqtol, imma Spirtu li jagħti l-ħajja lil min jilqgħu. Madankollu xorta waħda jibqa r-riskju li jekk f’Kana Ġesù biddel l-ilma fl-inbid, illum l-inbid, il-ferħ tat-twemmin jinbidel f’ilma f’immaturità fil-fidi, jekk mhux f’ħall minħabba fil-qrusa tal-iskandlu.

**Kull ma jagħmlu, jagħmluh għal għajnejn in-nies;**

Riskju ieħor għall-imgħallem hu li jinqeda bil-ministeru tiegħu għall-qliegħ personali, għall-fama (ara d-diskors dwar l-elemożina, it-talb u s-sawm 6, 2.5.16) jew għall-vanaglorja.

**għalhekk ikabbru l-filatterji u jtawwlu l-ġmiemen tagħhom.**

Għal kuntrarju tal-Lhud komuni, il-Fariżej kienu jħejju ruħhom għat-talb b’ħafna pompa u tperriċ ta’ filatterji. Dak li oriġinarjament kien att ta’ mħabba u qima lejn il-Kelma ta’ Alla li tmexxi l-ħsieb u l-għemil, spiċċa att ta’ vanaglorja. Fil-każ tal-kittieba, dawn mhux biss kellhom ilbies u ġmiemen itwal biex jidhru mill-bogħod, iżda anke t-talb tagħhom kien itwal minn tal-bqija, *għal wiċċ in-nies idumu ħafna jitolbu* (Mk 12, 40).

**Iħobbu l-postijiet ewlenin fl-imwejjed, u s-siġġijiet ta’ quddiem fis-sinagogi,**

Kull tip ta’ protagoniżmu jippretendi privileġġi, mhux inqas dak reliġjuż. Il-protokol ta’ Ġesù huwa differenti minn dak tal-kittieba u l-Fariżej (ara l-parabbola ta’ fejn toqgħod għall-festa tat-tieġ Lq 14, 7-11); u jħeġġeġ ambizzjoni oħra fid-dixxipli, *“Fostkom m’għandux ikun hekk; imma min irid ikun kbir fostkom, għandu jkun qaddej tagħkom, u min irid ikun l-ewwel fostkom, għandu jkun l-ilsir tagħkom”* (20, 26-27). Ġesù nnifsu hu l-ewwel wieħed li jagħżel dan il-post, il-post tal-qaddej u, *xejjen lilu nnifsu billi ħa n-natura ta’ lsir* (Fil 2, 7); *“Mela jekk jien, li jien il-Mulej u l-Imgħallem, ħsiltilkom saqajkom, hekk intom għandkom taħslu saqajn xulxin. Għax jien tajtkom eżempju, biex kif għamilt jien magħkom, hekk tagħmlu intom ukoll”* (Ġw 13, 14, 15); għaliex, *“Bin il-Bniedem, ma ġiex biex ikun moqdi, imma biex jaqdi u biex jagħti ħajtu b’fidwa għall-kotra”* (20, 27-8).

**u jixtiequ min isellmilhom fil-pjazez**

Dawn ix-xewqat issibhom b’xi mod jew ieħor fil-qalb ta’ kull bniedem u min ma jindunax bihom huwa għama. Ġesù jaħdem fil-moħħ, fil-qalb u fl-għemil bit-tama li t-talba moħbija fil-qalb tal-Fariżew; *“O Alla, niżżik ħajr li m’iniex bħall-bqija tal-bnedmin…”* tinbidel f’dik tal-publikan; *“Alla, ħenn għalija, għax jien midneb”* (Lq 18, 9-14).

**u li n-nies isejħulhom rabbi.**

Il-kelma ‘Rabbi’ tfisser “mgħallem, kbir tiegħi”, titlu riservat lill-għorrief u għalliema. Interessanti l-fatt, li waqt li fl-Evanġelju skont San Ġwann, Ġesù huwa msejjaħ ‘Rabbi’ b’ton affettiv (ara Ġw 1, 38.49; 4, 31), fis-sinottiċi, Ġuda l-iskarjota biss isejjaħ lil Ġesù ‘Rabbi’ (26, 25.49; Mk 14, 45; Lq 22, 47).

**Imma intom tħallux min isejħilkom rabbi, għax l-imgħallem tagħkom wieħed hu, u intom ilkoll aħwa.**

Minn hawn ‘il quddiem Ġesù jkellem direttament lid-dixxipli u jagħtihom qies ieħor biex ikejjlu l-kobor fil-ħajja, *“...l-ikbar wieħed fis-Saltna tas-Smewwiet huwa dak li jċekken lilu nnifsu bħal dan it-tfajjel żgħir”* (18, 4). Dan il-qies ipoġġi lil Ġesù bħala l-uniku mgħallem u lid-dixxipli bħala aħwa, biex hekk iseħħ dak li *hemm miktub fil-profeti, ‘U kulħadd ikun imgħallem minn Alla”* (Ġw 6, 45: ara Is 54, 13).

**U ssejħu lil ħadd missierkom fuq din l-art, għax il-Missier tagħkom wieħed hu, dak li hu fis-smewwiet.**

*Alla bagħat l-Ispirtu ta’ Ibnu f’qalbna jgħajjat: Abba! Missier!* (Gal 4, 6; ara Rum 8, 15) li jagħmel mid-dixxipli wlied veri ta’ Alla u aħwa bejniethom, indaqs u differenti. Id-differenza mhix fil-kobor, imma fil-mod ta’ qadi (ara 1Kor 12, 4-13, 13). La darba l-Missier tas-smewwiet iniżżel imħabbtu bħax-xita, *sew fuq min hu tajjeb u sew fuq minn m’huwiex* (5, 45) għaliex hu, *Missier il-ħniena u Alla ta’ kull faraġ* (2Kor 1, 3), hekk ukoll l-ulied għandhom l-istess sentimenti Tiegħu għal xulxin (ara 1Kor 12, 22-24).

**Hekk ukoll tħallux min isejħilkom mexxejja, għax il-mexxej tagħkom wieħed hu, il-Messija.**

καθηγηται*,* mexxej jew ragħaj huwa biss Kristu, il-ħaruf li jagħti ħajtu għan-nagħaġ tiegħu (Ġw 10, 11.15). Dawk kollha li jsejħu lilhom nfushom *‘Messija’* (24, 23) jew inkella *‘Jiena hu’* (Mk 13, 6) huma mexxejja foloz. Ġesù biss huwa r-Ragħaj li quddiem il-periklu tal-iljun offra lilu nnifsu biex jeħles lill-merħla tiegħu u mbagħad iqegħda *f’mergħat kollhom ħdura* (Salm 23, 2).

**Il-kbir fostkom għandu jkun il-qaddej tagħkom;**

Il-kobor skond il-qies ta’ Alla jidher fl-imħabba li tissarraf fil-qadi, *bil-għemil u bil-verità* (1Ġw 3, 18). Ġesu huwa mqiegħed bħala l-qies ta’ Alla fost id-dixxipli, *“Jien qiegħed fostkom nagħmilha ta’ qaddej”* (Lq 22, 27).

**min jitgħolla, jitbaxxa, u min jitbaxxa, jitgħolla.**

Adam u Eva refgħu idejhom biex jaħtfu kollox u reġgħu lura lejn it-trab. Adam u Eva l-ġodda refgħu idejhom imma biex jagħtu dak kollu li kienu u li kellhom, u Alla għollihom u żejjinhom fuq kulħadd (ara l-innijiet tal-*Magnificat* Lq 1, 46-55; u tal-*Kenosi* ta’ Kristu Fil 2, 5-11).